盛華彦光丘壑軒
作者：呂本中
朝代：宋

paragraphs: 盛侯少時偉儀觀，下筆不休人共歡。
胸中别自有丘壑，萬里溪山藏几案。
往來車馬閙泥土，盛侯何嘗著眼看。
較量今古放同異，抖擻胸襟别真贋。
今朝示我故人詩，老病窮愁得消散。
故人相繼在鬼錄，君雖獨在飽憂患。
且住溪南數間屋，坐穩不憂時節換。
人言丘壑殊不惡，君守一丘只如昨。
文章老健氣如虹，不向山巖何處著。